Mette Boye (SF), 2013-05-07:
Tak for det.
Jeg er her i dag på vegne af fru Karina Lorentzen Dehnhardt, SF's retspolitiske ordfører.
Jeg tror, at alle her i salen kan blive enige om at tage kraftig afstand fra den seneste tids voldelige konfrontationer, som finder sted i bande-rocker-miljøet.
Det skaber utryghed, og det skaber frygt i uskyldige menneskers hverdag, og det er ikke acceptabelt.
Vores mål er at nedbringe kriminaliteten og øge trygheden i Danmark, og vi skal især have fokus på de udsatte områder og øge både den hårde og den bløde indsats i de områder, der har et særligt behov.
Det kræver, at vi kigger dybt i værktøjskassen for at finde de rigtige redskaber, og jeg må sige, at jeg tror ikke på, at der findes én simpel løsning.
Dansk Folkeparti spørger til, hvad regeringen vil gøre for at sikre, at de her bander bliver revet op med rode, og jeg tror godt, at jeg kender svaret på Dansk Folkepartis spørgsmål og deres løsning.
Hertil skal jeg bare sige: Ja, vi skal have et massivt fokus på en forstærket rets- og politiindsats.
Og det har vi også.
Politiet yder en helt ekstraordinær indsats i den her tid for at skabe tryghed for de borgere, der lever og færdes i de berørte udsatte områder.
Og vi skal tage et ansvar i bandekonflikten og forholde os alvorligt til problemet.
Men det er nu afgørende, at den her indsats over for bandekriminalitet går på to ben.
Det styrkede retshåndhævende arbejde må komplementeres med omfattende forebyggende tiltag.
Vi bliver med andre ord nødt til både at have en kortsigtet og en langsigtet strategi.
Som udgangspunkt skal vi sætte hårdt mod hårdt her og nu.
Vi skal sende et klart signal og sætte alle sejl til for at bekæmpe banderne.
Men vi bliver også nødt til at have et længere præventivt sigte.
I SF tror vi på forebyggelse.
Vi bliver nødt til at kigge længere frem.
Vi skal komme kriminaliteten i forkøbet.
Vi må sørge for, at unge mennesker ikke vokser op uden aktive alternativer til kriminalitet, og vi må iværksætte indsatser, der kan genskabe trygheden i lokalsamfund, der oplever de her voldelige konflikter mellem kriminelle grupperinger.
Her er det vigtigt at sige, at det er en forudsætning for det forebyggende arbejde, at vi formår at arbejde på tværs af fagligheder.
Forudsætningen er en fælles indsats, hvor både offentlige myndigheder, civilsamfund og erhvervsliv bør spille en væsentlig rolle.
Regeringen har sat rigtig mange initiativer i søen, som indbefatter et bredt samarbejde mellem de forskellige myndigheder.
Vi har lavet en flerårsaftale for politiets og anklagemyndighedens økonomi, hvor vi har afsat midler til netop at fastholde den intensive indsats i bekæmpelsen af netop rocker- og bandekriminalitet, og en tilsvarende aftale for kriminalforsorgens økonomi med samme formål.
Jeg vil her også gerne fremhæve regeringens exitstrategi.
Det er vigtigt, at vi hjælper de personer, som gerne vil forlade de her udsigtsløse miljøer.
Strategien har fået en del kritik, og vi er bestemt heller ikke i mål med et endeligt program.
Derfor evaluerer vi exitindsatsen og søger svar på, hvordan vi kan gøre det endnu bedre.
Afsluttende vil jeg gerne gøre det klart, at vi i SF vil arbejde rigtig hårdt for at bekæmpe de kriminelle bander og rockere.
Det er en uhyggelig udvikling, vi ser, og vi skal sætte alle sejl ind og være åbne for nye ideer.